钦定古今图书集成/明伦汇编/氏族典/第464卷 > 《廖用贤尚友录》 > 路振飞
## 钦定古今图书集成/明伦汇编/氏族典/第464卷 > 《廖用贤尚友录》 > 路振飞

按《明外史路振飞传》：“振飞，字见白，曲周人。天启五年
进士。除泾阳知县。崇祯四年，征授御史。八年，帝将简
辅臣，振飞言：‘枚卜盛典，使夤缘者窃附则不光。如向
者周延儒、温体仁等，公论俱弃。宅揆以后，民穷盗兴，
辱己者必不能正天下’。”时延儒已斥，而体仁方居首
揆，大恨。已而振飞按苏松，会常熟奸民张汉儒讦乡
官钱谦益、瞿式耜，体仁坐振飞失纠，拟旨令陈状。振
飞白谦益无罪，语刺体仁，体仁益恚，激帝怒，谪河南
按察司检校。入为上林丞，屡迁光禄少卿。十六年擢
右佥都御史，总督漕运，巡抚淮、扬。明年，北都陷，福王
立于南京。马士英欲用所亲田仰，乃罢振飞，令仰代。
振飞亦遭母忧，家无可归，流寓苏州。唐王聿键立于
福州，拜为左都御史。振飞赴召，道拜太子太保、吏部
尚书兼文渊阁大学士。聿键走汀州，振飞追赴，不能
及。汀州破，振飞走居海岛。明年赴永明王召，卒于途

郑樵《通志》。